Hierdie inisiatief is gerig op vooraanstaande jong beroepslui en leiers in die Afrika landbou-omgewing en bied akademiese en operasionele ondervinding in die agribesigheidsomgewing aan. Die program is oor 'n tydperk van drie jaar as 'n vennootskap tussen die Standard Bank Sentrum vir Agribesigheidsontwikkeling en -leierskap en die Royal Agricultural University (RAU) in die VK geïmplementeer en word deur die African Fellowship Trust (AFT) befonds. Die program behels 'n magistervlakkomponent, asook netwerkgeleenthede en internskapplasings in Suid-Afrikaanse agribesighede.
'n Totaal van 18 uitgekose jong beroepslui uit Afrika het Suid-Afrika reeds besoek. Ná 'n oriëntasietydperk aan die Universiteit Stellenbosch bring hulle ses weke by geselekteerde agribesighede op 'n nywerheidsinternskap-basis deur. Die deelnemende instansies was KaapAgri op Malmesbury, TSB op Malelane, die Nasionale Landboubemarkingsraad (NLBR) en Nerpo in Pretoria, Haygrove Tunnels op Grabouw, AgriMega op Bredasdorp, ZZ2 op Moketsi, Standard Bank in Johannesburg, die Munisipaliteit Stellenbosch, Wes Vrystaat Aartappelsaad Mty, Christiana en Pioneer Foods in die Paarl.
Die Akademiese Navorsingsprogram
Die Sentrum het in die Departement Landbou-ekonomie deel aan nagraadse opleiding in agribestuur en -ontwikkeling op PhD- en magistervlak. Een en twintig Suid-Afrikaanse studente is reeds sedert 2010 bygestaan met beurse van o.a. AgriSeta en SantamAgri, die Wes-Kaapse Departement van Landbou en die African Fellows Trust, en hierdie studente verteenwoordig 'n gesonde balans in terme van demografie, ras en geslag.
Die navorsingsprogram fokus op gevallestudies in landboutransformasie, mededingendheid en voedselsekerheidsbestuur, asook die inskakeling van nuwe boere/kleinboere in kommersiële agri-voedselwaardeketting.